《金缕曲 次辛稼轩韵，与冯超然听老妓琵琶》
清代·吴湖帆

慢撚么弦拨。似声声、雁啼秋水，鸦啼寒月。急雨跳珠随断续，此恨不知自发。

叹鬓点、芦花残雪。对镜当年秋娘妒，奈斜阳、隐树沉沉没。

芳草怨，向谁说。

重提旧事伤情绝。泪难收、鲛绡频掩，锁愁眉睫。彷佛浔阳江头夜，湿到青衫透彻。

恍帘底、灯摇明灭。借问荼蘼花零落，听红鹃、陌上何时歇。

无一语，但幽咽。